b"\n_START_ARTICLE_\nValeria Golino\n_START_SECTION_\nBiografija\n_START_PARAGRAPH_\nGolino gim\xc4\x97 Neapolyje italo ir graik\xc4\x97s \xc5\xa1eimoje, taip pat turi brol\xc4\xaf muzikant\xc4\x85 Enzo. T\xc4\x97vams i\xc5\xa1siskyrus, ji gyveno pas abu t\xc4\x97vus, nuolat migruodama i\xc5\xa1 At\xc4\x97n\xc5\xb3 \xc4\xaf Sorent\xc4\x85. Kinu j\xc4\x85 dar vaikyst\xc4\x97je sudomino motina, ta\xc4\x8diau ilg\xc4\x85 laik\xc4\x85 ji neman\xc4\x97, jog tai gal\xc4\x97t\xc5\xb3 tapti pagrindiniu u\xc5\xbesi\xc4\x97mimu ir nor\xc4\x97jo tapti kardiologe._NEWLINE_Sukaukus 11, Golino buvo diagnozuota skolioz\xc4\x97, kurios gydymas u\xc5\xbetruko 5 metus. D\xc4\x97l ligos ji 6 m\xc4\x97nesius praleido \xc4\x8cikagoje ,kur tuo pa\xc4\x8diu i\xc5\xa1moko angl\xc5\xb3 kalb\xc4\x85. Sulaukusi 14, Golino \xc4\x97m\xc4\x97 dirbti modeliu \xc4\xafvairiuose pasaulio miestuose (At\xc4\x97nai, Londonas, Milanas, Los And\xc5\xbeelas), vaidino televizijos reklamose ir reklamavo \xc4\xafvairius produktus. Galiausiai d\xc4\x97l prasto lankomumo ji buvo pa\xc5\xa1alinta i\xc5\xa1 mokyklos._NEWLINE_Golino niekada nesimok\xc4\x97 aktoryst\xc4\x97s, o jos karjera prasid\xc4\x97jo brolio Enzo d\xc4\x97ka, kuomet \xc5\xa1is supa\xc5\xbeindino j\xc4\x85 su re\xc5\xbeisiere Lina Wertm\xc3\xbcller, kuri dav\xc4\x97 jai nedidel\xc4\xaf vaidmen\xc4\xaf komedijoje \xe2\x80\x9eScherzo del destino in agguato dietro l'angolo come un brigante da strada\xe2\x80\x9c. Naujoji veikla taip su\xc5\xbeav\xc4\x97jo, kad Golino, nepaisydama t\xc4\x97v\xc5\xb3 nepritarimo, nusprend\xc4\x97 toliau siekti aktor\xc4\x97s karjeros. Metusi modelio darb\xc4\x85, kuris jos niekada ne\xc5\xbeav\xc4\x97jo, ji \xc4\x97m\xc4\x97si studijuoti dikcij\xc4\x85, ta\xc4\x8diau neskub\xc4\x97jo rinktis komedijose si\xc5\xablom\xc5\xb3 vaidmen\xc5\xb3, i\xc5\xa1keisdama juos \xc4\xaf nepriklausom\xc5\xb3 k\xc5\xabr\xc4\x97j\xc5\xb3 darbus (\xe2\x80\x9eFiglio mio infinitamente caro\xe2\x80\x9c 1985 m. ir \xe2\x80\x9ePiccoli fuoch\xe2\x80\x9c 1986 m.). Sprendimas buvo teisingas, nes aktor\xc4\x97 u\xc5\xbe abu vaidmenis buvo apdovanota Globo d'oro prizu geriausiai naujai aktorei. Netrukus jos karjero vos nepasibaig\xc4\x97 tragedija: aktor\xc4\x97 pateko \xc4\xaf automobilio avarij\xc4\x85, buvo operuota ir \xc5\xa1e\xc5\xa1is m\xc4\x97nesius tur\xc4\x97jo praleisti lovoje._NEWLINE_1996 m. pasirod\xc4\x97  juosta \xe2\x80\x9eStoria d'amore\xe2\x80\x9c, u\xc5\xbe vaidmen\xc4\xaf kurioje Golino buvo apdovanota Venecijos kino festivalyje kaip geriausia aktor\xc4\x97, taip pat eile priz\xc5\xb3 gimtojoje Italijoje._NEWLINE_1988 m. Golino persik\xc4\x97l\xc4\x97 \xc4\xaf Los And\xc5\xbeel\xc4\x85, nor\xc4\x97dama siekto karjeros Holivude. Tais pa\xc4\x8diais metais ji pasirod\xc4\x97 juostoje \xe2\x80\x9eLietaus \xc5\xbemogus\xe2\x80\x9c su Tom Cruise ir Dustin Hoffman, o 1991 ir 1993 m. \xe2\x80\x93 didelio populiarumo sulaukusiose komedijose \xe2\x80\x9eKar\xc5\xa1tos galvos\xe2\x80\x9c su Charlie Sheen.  Nepaisant to, kad Italijoje vaidino dramose, Holivude Golino buvo si\xc5\xablomi vaidmenys komedijose. Kartu su Julia Roberts ji buvo pagrindin\xc4\x97s pretendent\xc4\x97s vaidinti kultiniu tapusiame filme \xe2\x80\x9eGra\xc5\xbei moteris\xe2\x80\x9c, v\xc4\x97liau ji dar kart\xc4\x85 negavo vaidmens filme \xe2\x80\x9eFlatliners\xe2\x80\x9c, kuris taip pat atiteko Roberts. 1994 m. ji atsisak\xc4\x97 vaidmens filme \xe2\x80\x9eMelas vardan tiesos\xe2\x80\x9c (\xc5\xa1is atiteko Jamie Lee Curtis), nes tuo metu filmavosi Kipre, juostoje \xe2\x80\x9eI Sfagi tou kokora\xe2\x80\x9c, kurio ji siek\xc4\x97 kelet\xc4\x85 met\xc5\xb3. Po to ji tur\xc4\x97jo filmuotis su Gian Maria Volonte filme \xe2\x80\x9eTreni sull'acqua\xe2\x80\x9c, ta\xc4\x8diau darbai nutr\xc5\xabko d\xc4\x97l aktoriaus mirties._NEWLINE_Be s\xc4\x97kming\xc5\xb3 vaidmen\xc5\xb3 JAV ir Europoje, Golino 2010 m. debiutavo kaip re\xc5\xbeisier\xc4\x97 trumpametra\xc5\xbeiu filmu \xe2\x80\x9eArmandino e il Madre\xe2\x80\x9c, o 2013 m. suk\xc5\xabr\xc4\x97 pilnametra\xc5\xbe\xc4\xaf film\xc4\x85 \xe2\x80\x9eMiele\xe2\x80\x9c, u\xc5\xbe kur\xc4\xaf  gavo ekumeninio \xc5\xbeiuri priz\xc4\x85 Kan\xc5\xb3 kino festivalyje. Be to, dar 1987 m. ji \xc4\xafra\xc5\xa1\xc4\x97 2 LP albumus ir peln\xc4\x97 Ital\xc5\xb3 nacionalinio kino \xc5\xbeurnalist\xc5\xb3 sindikato apdovanojim\xc4\x85 u\xc5\xbe geriausi\xc4\x85 dain\xc4\x85._NEWLINE_2008 m. ji buvo Venecijos kino festivalio \xc5\xbeiuri nare._NEWLINE_Aktor\xc4\x97 taip pat nusifilmavo keli\xc5\xb3 grupi\xc5\xb3 muzikiniuose vaizdo klipuose, i\xc5\xa1 kuri\xc5\xb3 \xc5\xbeymiausias yra R.E.M. \xe2\x80\x9eBittersweet Me\xe2\x80\x9c."